**О Т Ч Е Т**

ЗА ДЕЙНОСТТА НА НАРОДНО ЧИТАЛИЩЕ

„СЪЗНАНИЕ 1933“ с. ХРИСТИЯНОВО общ.СТ.ЗАГОРА

ЗА 2019 – 2020 год.

 Уважаеми читалищни дейци,скъпи самодейци,

 Съгласно чл.15, ал.1 от Закона за Народните читалища в края на всяка година се провежда събрание за отчитане дейността на читалището.

 Тази година настъпиха някои извънредни житейски обстоятелства и здравословни проблеми с председателя и някои от членовете на настоятелството и проверителната комисия, което затруднява пълноценното изпълнение на задълженията на същите

 Ето защо с протокол № 1/25.01.2021 год. настоятелството и проверителната комисия взеха решение да се проведе извънредно отчетно изборно събрание . За целта ще отчетем нашата дейност за 2019 и 2020 год.

 В тежките времена на нашата история българските читалища са заемали особено място. В тях българите са пазели своя език, традиции и култура. От тогава до днес те продължават да бъдат средища с просветителска функция както и продължители на националната култура на днешния ден и новите информационни технологии и модерни средства за комуникация.

 Освен това трябва да знаем,че библиотеката към читалището е от особено значение за всяко населено място. Тя е храм на книгата и знанията, отворен прозорец към света. Защитава правото ни да знаем, свързва хората с идеи.

 С гордост искам да отбележа, че две поредни години – 2019 и 2020 год. читалищната библиотека кандидатства по проекта на Министерство на културата „Българските библиотеки – съвременни центрове за четене и информираност“, който и двете години спечелихме, 2019 г. на стойност 1194.96 лв, а 2020 год. – за 1211.92 лв. Така към фонда на библиотеката добавихме още 152 бр. безплатни книги. С тези, дарените и закупени книги през двете години общия фонд на библиотеката в края на 2020 год. достигна 3695 тома.

 През 2019 год. посещенията в библиотеката са 671, и 205 специално за участие в мероприятия на библиотеката. През 2020 год. посещенията в библиотеката се увеличиха на 841 бр., а заетият брой книги - с повече от 100 бр. От 615 броя за 2019 г. на 714 бр. през 2020 год.Поради ограниченията на пандемията културно-масовите мероприятия бяха ограничени, хората си стояха повече по домовете и запълваха времето си с четене на книги.Поради същите причини библиотечните мероприятия бяха само 8 на брой.

 Със задоволство отбелязвам, че както миналата година и особено тази имаме изключително активни читатели като Мария Колева със над 100 прочетени книги, Мария Тодорова – 60, Петя Йовчева – 50, Динка Каранджулова, Пенка Господинова Иванова , Нейка Петрова и много други.

 Наред с това обаче трябва с тревога трябва да кажа, че броя на читателите деца и ученици намалява, спада интереса им към препоръчителната ученическа литература и изобщо към художествената литература като цяло. С навлизането на съвременните технологии същите все повече се ориентират към модерните нови средства за комуникация и четене.

 Ето защо в библиотеката подреждаме кътове с табла тематични материали и подходяща литература по повод на всички годишнини на бележити личности, дати и събития - 6-ти януари рожденния ден на Хр.Ботев, 3-ти март, 24 май, обесването на В.Левски, Деня на Ботев, Деня на народните будители, Деня на независимостта и др. Целта ни е да насочваме вниманието и интереса на жителите на селото към тях, особено на децата, с което да запазим искрица родолюбие в техните сърца, както и любов към книгите, които ще останат непреходни и вечни.

 Във връзка с различни празници организирахме и изложби като „Най-оригинална мартеница“, „Най-красиво боядисано яйце“, „Най-атрактивно ръкоделие“ и др.

 Поради епидемиологичната обстановка разширихме спектъра на теми на таблата като включихме здравни, безопасност на движението, традиции най-вече за нашия регион и др.

 Организирахме периодично срещи с поети от Ст.Загора, а през 2019 г.нашият съселянин и поет Пенчо Пенчев представи новоизлязлата си /с наше съдействие/ стихосбирка „Невъзвратимост“. Проведохме и беседи по социални и здравни теми. Но предвид здравната обстановка през 2020 год. същите се провеждаха по-

ограничено.

 Осъществихме посещение на Регионалния исторически музей в Ст.Загора, театрални постановки – „Снаха“, „Нощно слънце“, „Прелестите на изневярата“ и др.на Драматичен театър Ст.Загора; екскурзии до АИР Боженци, Мъглижкия манастир , Храм-паметника Шипка най-вече през 2019 год.

 Уважаеми читалищни членове, дейността на нашето читалище не е само библиотечната му дейност, а и културните му и обществени изяви. Културно-масовата работа на читалището особено през 2019 год. Беше наситена с много мероприятия, участия и изяви на самодейците и фолклорната група залегнали подробно в културния календар на читалището за 2019 и 2020 год.

 През 2019 и според възможностите през 2020 год. отпразнувахме всички празници от „Бабин ден“ до „Коледа“.

 С ведро настроение и закачки отпразнувахме и двете години „Бабин ден“. Празниците се провеждаха с пресъздаване на традициите на този ден, а през 2020 год. под ръководството на Мария Колева представихме специална сценка за празника, избирахме мис „Баба“, провеждахме викторина, имаше изпълнение и на певческата група.

 С много енергия и дух в рамките на традицията и двете години отбелязахме и „Трифон Зарезан“.

 Не беше подминат и „8 март“. През 2019 год. самодейките поднесоха на всички жени от селото сценка на тема „8 март“ и пяха подходящи песни. Деца поздравиха всички жени със стихотворения и поднесоха цветя на самодейките.

 Деня на самодееца и Първа пролет през 2019 год.проведохме съвместно с читалищата на селата Калояновец, Борово и Християново, като всяко участва със своя програма, а на организираната кулинарна изложба нашето читалище спечели Втора награда.

 За Деня на Здравния работник – 7 април и двете години специално поздравихме с цветя и скромни подаръци д-р Недялкова и медицинската сестра, които обслужват селото ни.

 По повод Деня на здравния работник д-р НЕДЯЛКОВА организира безплатен преглед от кардиолог на желаещите, а през 2020 год. лятото изнесе беседа за мерките и предпазването от коронавируса.

 На Лазаровден децата от Лазарската група лазаруваха из село, а на следващия ден бяха поканени и лазаруваха в с.Борово.

 Фолклорната ни група взе участие и в конкурси и фестивали : на 4 ма в с.Еленово, Новозагорско, 19 май в НФФ“Янко Петров“ – Гълъбово, където взе трето място с медал и скромна парична награда, на 9 юни – в НФФ „Д.Гайдаров“ – Казанлък, на 27 юли – участва във Фолклорния празник на здравето и минералната вода в с.Ягода. На 24 август участвахме и в Националния тракийски фолклорен събор „Богородична стъпка“, където групата беше отличена с плакет и Диплом за принос в съхранението и развитието на фолклора., на 28 септември участвахме във Втория национален фестивал на духовната и хранителна традиционна култура в с.Яворово; на 13 октомври участвахме във Фолклорния фестивал с.Узунджово „На хорото и фолклорното пеене“.

 За съжаление през 2020 год. не намерихме подходящи мероприятия за онлайн участие на групата ни.

 По случай 24-май – Деня на българската просвета и култура посетихме по домовете и поднесохме цветя и поздравителни адреси на всички бивши и настоящи учители от селото.

 1 Юни – Деня на детето – украсихме подходящо салона. Организирахме занимателни игри с децата, рисуваха картини с пастели и боички, задавахме гатанки, подарихме детски книжки, цветни моливи и др. На всички присъстващи раздадохме песента „Детство мое“ и накрая заедно я изпяха. Почерпихме ги със сокче и пастичка.

 През 2020 год. с ограничен брой деца на открито пред читалището организирахме занимателни и образователни игри. Децата рисуваха по асфалта с тебешир. Подарихме им детски книжки и ги почерпихме със пакетирани сладки.

 На 2 юни – Деня на Ботев освен таблото, поднесохме цветя на Паметника на загиналите във войните и двете години.

 По повод Международния ден на природата – 5 юни - проведохме екскурзия до Мъглижкия манастир.Научихме интересни неща за историята и живота на манастира.

 Не пропуснахме и Еньовден 24 юни - Мария Колева и Пенка Тенева донесоха много свежи билки от нашия регион. Поговорихме за значението, приложението и брането на най-популярните от тях. Прочетохме информация за традициите и митовете свързани с билките в България и най-вече в нашето землище.

 По създадена от много години традиция, певческата група беше поканена от арендатора на селото и на 13 юни ритуално беше дадено началото на жътвата в землището ни, но през 2020 год. не получихме покана за този ритуал. Арендатора каза, че не им е разрешено това.

 През 2019 год. проведохме нашите два традиционни празника „На ориза“ и Празника на селото „Малка Богородица“.

 На Празника на ориза проведохме кулинарна изложба с ястия приготвени с ориз. Участваха 15 жени., които поощрихме със скромни награди от домакински предмети. Гостува ни и танцовия състав при община Ст.Загора.

 Празника на селото „Малка Богородица“ започна с празничен водосвет отслужен от отец Борис. Кметицата на селото А.Динева приветства всички. Специално участие взе Хорът при Тракийското дружество „Одринска епопея“с изпълнението на няколко песни. Фолклорната ни група взе участие с три песни подготвени специално за празника.

 За наше разочарование през 2020 год.тези два големи празника заради пандемичната обстановка от общ.Ст.Загора не ни беше разрешено да ги проведем .

 Международния ден на възрастните хора тържествено отпразнувахме в ресторанта със специална хумористична програма, песни от групата за фолклор, приветствие от председателя на читалището и почерпване. Поради ограниченията през 2020 год. този ден беше отбелязан само с табло на витрината.

 На 5 октомври с индивидуален транспорт, според възможностите си, членове на читалището се включиха в различните мероприятия на общ.Ст.Загора.

 За Деня на народните будители – 1 ноември изготвихме няколко дни предварително подходящ кът с табло и изпратихме поздравителни адреси на всички свързани с просветителското дело в селото.

 За Деня на Християнското семейство 21 ноември лично посетихме по домовете най-младото и най-възрастно семейство като им връчихме поздравителни адреси и скромни подаръци.

 През 2019 год. за предстоящата Коледа от 17 часа в салона на читалището проведохме тържество с празнична програма, като девойки посрещаха гостите с банички с късметчета. Самодейките представиха сценката „Орисване на новородено и посрещане на Бъдни вечер“,която се прие с голяма одобрение присъстващите. Специални гости бяха и Танцова формация „Хорцето“ от Ст.Загора, чиито изпълнение беше сърдечно аплодирано.

 Поради здравните ограничения през 2020 год. не можахме да отбележим този светъл християнски празник.

 На 24 декември от 17.30 ч. Коледарската група тръгна из село да коледува по домовете за здраве и берекет, което продължи до след полунощ защото всички искаха да бъде посетен дома им.

 През 2020 год. и тази желана от всички традиция не можахме да осъществим поради известните ви причини.

 Като завършек на година през 2019 год.на 28 декември организирахме в ресторанта празнична вечеря с програма, жива музика и кръшни хора.

 Уважаеми читалищни членове, опитах се в общи линии да ви представя дейността на нашето читалище за 2019 и 2020 год. За съжаление през 2020 год. имаше много ограничения в нашата дейност.

 Специални благодарности искам да изкажа на нашите певци и самодейци, без чиито активно участие нямаше да можем да осъществяваме нашата културно-масова работа в пълен обем.

 Сърдечно благодаря от името на цялото настоятелство специално на Мария Колева, която никога не жалеше труд, време и енергия да подготвя всички сценарии за нашите празници.

 Читалищното настоятелство пожелава на всички Вас много здраве, семеен мир и разбирателство!

 Благодаря за вниманието!

 ПРЕДСЕДАТЕЛ : ……………………..

 / А. Динева /